CELEX: 32018D0874
Language: el
Date: 2018-06-14 00:00:00
Title: Εκτελεστική απόφαση (ΕΕ) 2018/874 της Επιτροπής, της 14ης Ιουνίου 2018, η οποία ορίζει ότι η προσωρινή αναστολή του προτιμησιακού δασμού, σύμφωνα με το άρθρο 15 του κανονισμού (ΕΕ) αριθ. 20/2013 του Ευρωπαϊκού Κοινοβουλίου και του Συμβουλίου, δεν είναι σκόπιμη για τις εισαγωγές μπανανών καταγωγής Νικαράγουας

15.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 152/58
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/874 ΤΗΣ ΕΠΙΤΡΟΠΉΣ
   της 14ης Ιουνίου 2018
   η οποία ορίζει ότι η προσωρινή αναστολή του προτιμησιακού δασμού, σύμφωνα με το άρθρο 15 του κανονισμού (ΕΕ) αριθ. 20/2013 του Ευρωπαϊκού Κοινοβουλίου και του Συμβουλίου, δεν είναι σκόπιμη για τις εισαγωγές μπανανών καταγωγής Νικαράγουας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 20/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, σχετικά με την εφαρμογή της διμερούς ρήτρας διασφάλισης και του μηχανισμού σταθεροποίησης για τις μπανάνες στο πλαίσιο της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Κεντρικής Αμερικής, αφετέρου (1), και ιδίως το άρθρο 15 παράγραφος 2,
   Εκτιμώντας τα ακόλουθα:
   
               (1)
            
            
               Θεσπίστηκε μηχανισμός σταθεροποίησης για τις μπανάνες με τη συμφωνία σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Κεντρικής Αμερικής, αφετέρου (2) (εφεξής «η συμφωνία»), η οποία άρχισε να εφαρμόζεται προσωρινά στις χώρες της Κεντρικής Αμερικής το 2013 και συγκεκριμένα στη Νικαράγουα την 1η Αυγούστου 2013.
            
         
               (2)
            
            
               Σύμφωνα με τον εν λόγω μηχανισμό σταθεροποίησης, όπως εφαρμόζεται από τον κανονισμό (ΕΕ) αριθ. 20/2013, όταν οι εισαγωγές νωπών μπανανών (κλάση 0803 00 19 της συνδυασμένης ονοματολογίας της Ευρωπαϊκής Ένωσης της 1ης Ιανουαρίου 2012) από μία εκ των οικείων χωρών υπερβούν έναν καθορισμένο όγκο ενεργοποίησης, η Επιτροπή μπορεί, με εκτελεστική πράξη, η οποία εκδίδεται σύμφωνα με τη διαδικασία κατεπείγοντος που προβλέπεται στο άρθρο 14 παράγραφος 4 του κανονισμού (ΕΕ) αριθ. 20/2013, είτε να αναστείλει προσωρινά τον προτιμησιακό δασμό που εφαρμόζεται για τις εισαγωγές νωπών μπανανών για τη χώρα αυτή, είτε να αποφασίσει ότι μια τέτοια αναστολή δεν είναι σκόπιμη.
            
         
               (3)
            
            
               Στις 10 Απριλίου 2018, οι εισαγωγές στην Ένωση νωπών μπανανών καταγωγής Νικαράγουας υπερέβησαν το όριο των 14 000 τόνων που καθορίζεται στη συμφωνία.
            
         
               (4)
            
            
               Στο πλαίσιο αυτό, σύμφωνα με το άρθρο 15 παράγραφος 3 του κανονισμού (ΕΕ) αριθ. 20/2013, η Επιτροπή έλαβε υπόψη τον αντίκτυπο των εν λόγω εισαγωγών επί της κατάστασης της αγοράς μπανάνας στην Ένωση, προκειμένου να αποφασίσει κατά πόσον ο προτιμησιακός δασμός θα πρέπει να ανασταλεί ή όχι. Η Επιτροπή εξέτασε το αποτέλεσμα των εν λόγω εισαγωγών στο επίπεδο τιμών της Ένωσης, την ανάπτυξη των εισαγωγών από άλλες πηγές και τη γενική σταθερότητα της αγοράς νωπών μπανανών στην Ένωση.
            
         
               (5)
            
            
               Οι εισαγωγές νωπών μπανανών από τη Νικαράγουα όταν υπερέβησαν το καθορισμένο γι' αυτές όριο για το 2018 αντιπροσώπευαν μόνο το 1,2 % των εισαγωγών στην Ένωση νωπών μπανανών που υπόκεινται στον μηχανισμό σταθεροποίησης της μπανάνας. Επιπλέον, η Νικαράγουα αντιπροσωπεύει λιγότερο από το 1,0 % του συνόλου των εισαγωγών νωπών μπανανών στην Ένωση.
            
         
               (6)
            
            
               Οι εισαγωγές από μεγάλες εξαγωγικές χώρες με τις οποίες η Ένωση έχει συνάψει επίσης συμφωνία ελεύθερων συναλλαγών, ιδίως από την Κολομβία, τον Ισημερινό και την Κόστα Ρίκα, ανήλθαν στο 17,8 %, 23,4 % και 22,2 % αντίστοιχα των ορίων τους. Οι «μη χρησιμοποιηθείσες» ποσότητες στο πλαίσιο του μηχανισμού σταθεροποίησης (περίπου 4,8 εκατομμύρια τόνοι) είναι σημαντικά υψηλότερες από τις συνολικές εισαγωγές από τη Νικαράγουα μέχρι σήμερα (14 787 τόνοι).
            
         
               (7)
            
            
               Η τιμή εισαγωγής από τη Νικαράγουα ανήλθε κατά μέσο όρο στα 488 EUR ανά τόνο για τους πρώτους 2 μήνες του 2018, η οποία είναι κατά 26 % χαμηλότερη από τον μέσο όρο τιμών των άλλων εισαγωγών νωπών μπανανών στην Ένωση.
            
         
               (8)
            
            
               Παρά τη χαμηλή τιμή των μπανανών που εισάγονται από τη Νικαράγουα, η μέση τιμή χονδρικής πώλησης της μπανάνας στην αγορά της Ένωσης τον Μάρτιο του 2018 δεν παρουσίασε καμία καθοδική μεταβολή και παρέμεινε σε υψηλά επίπεδα. Πράγματι, η μέση τιμή χονδρικής πώλησης για τις μπανάνες (οιασδήποτε προέλευσης) ανήλθε σε 1 094 EUR ανά τόνο τον Μάρτιο του 2018, ήτοι 11 % υψηλότερη από την αντίστοιχη τιμή του Μαρτίου 2017 (977 EUR ανά τόνο). Επιπλέον, η μέση τιμή χονδρικής πώλησης της μπανάνας που παράγεται στην Ένωση ανήλθε σε 1 006 EUR ανά τόνο τον Μάρτιο του 2018, η οποία είναι παρόμοια με το επίπεδο του Μαρτίου του 2017 (996 EUR ανά τόνο).
            
         
               (9)
            
            
               Συνεπώς, δεν υπάρχει σ' αυτό το στάδιο ένδειξη ότι η σταθερότητα της αγοράς της Ένωσης έχει διαταραχθεί από τις εισαγωγές νωπών μπανανών από τη Νικαράγουα οι οποίες υπερβαίνουν τον καθορισμένο ετήσιο όγκο ενεργοποίησης εισαγωγών, ούτε ότι αυτό είχε σημαντικό αντίκτυπο στην κατάσταση των παραγωγών της Ένωσης.
            
         
               (10)
            
            
               Επιπλέον, δεν υπάρχει ένδειξη απειλής σοβαρής επιδείνωσης στην αγορά της Ένωσης ή σοβαρής επιδείνωσης της οικονομικής κατάστασης των εξόχως απόκεντρων περιφερειών της Ένωσης τον Απρίλιο του 2018.
            
         
               (11)
            
            
               Συνεπώς, η αναστολή του προτιμησιακού δασμού για τις εισαγωγές μπανανών καταγωγής Νικαράγουας δεν κρίνεται σκόπιμη στο παρόν στάδιο.
            
         
               (12)
            
            
               Θα πρέπει να υπενθυμιστεί ότι, το 2017, οι εισαγωγές από τη Νικαράγουα υπερέβησαν το όριο στις 2 Μαΐου και ότι, μέχρι το τέλος του έτους αυτού, έφθασαν το επίπεδο των 50 χιλιάδων τόνων. Ωστόσο, η Επιτροπή, στην επακόλουθη ανάλυσή της, κατέληξε στο συμπέρασμα ότι ούτε οι εν λόγω εισαγωγές ούτε άλλες εισαγωγές από χώρες που υπόκεινται στον μηχανισμό σταθεροποίησης προκάλεσαν διαταραχές στην αγορά της Ένωσης.
            
         
               (13)
            
            
               Δεδομένου ότι ο ετήσιος όγκος ενεργοποίησης υπερκαλύφθηκε ήδη από τον Απρίλιο, και παρά το γεγονός ότι οι συνολικές εισαγωγές από τη Νικαράγουα στην αγορά της Ένωσης είναι χαμηλές, η Επιτροπή θα εξακολουθήσει να παρακολουθεί εν προκειμένω την κατάσταση και μπορεί, αν χρειαστεί, να λάβει σχετικά μέτρα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Δεν είναι σκόπιμη η προσωρινή αναστολή του προτιμησιακού δασμού για τις εισαγωγές νωπών μπανανών που κατατάσσονται στην κλάση 0803 00 19 της συνδυασμένης ονοματολογίας της Ευρωπαϊκής Ένωσης και κατάγονται από τη Νικαράγουα.
   Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 14 Ιουνίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 17 της 19.1.2013, σ. 13.
   
      (2)  ΕΕ L 346 της 15.12.2012, σ. 1.